生態經濟學

生態經濟學係一套結合經濟學同生態學嘅跨學科研究，旨在分析人類嘅經濟活動同自然生態之間嘅啦掕。生態經濟學上嘅分析會將人類嘅經濟體視為地球嘅一個子系統，會對自然生態有各種嘅衝擊，而且兩者仲會互相影響。

舉個簡單例子：人類嘅經濟活動會涉及各種嘅生產同消費；工廠做生產會排出空氣污染同水污染，而消費者買嘢嗰陣又會製造垃圾；呢啲嘢好多時都會傷害某啲生物物種，搞到嗰啲物種嘅數量跌，同時又有可能令到嗰啲生物嘅競爭對手嘅數量升－即係話經濟活動影響咗笪地方嘅生物多樣性；經濟活動對生態造成嘅影響又有可能影響返經濟轉頭－生物多樣性低咗可能會對旅遊業產生負面影響，從而影響經濟。生態經濟學想研究嘅，就係經濟同生態之間嘅呢啲互動。

生態經濟學有相當嘅應用價值：生態經濟學上嘅知識可以幫到手理解啲政策要點樣制定，先可以令人類有誘因幫手保護生態－例如生態旅遊專門諗點樣用自然生態嚟吸引遊客帶起旅遊業，等當地嘅人會想為咗用自然生態賺錢而肯出手保護生態。

應用
環保
城市規劃

污染
生態系統
共同進化
市場設計
個體為本模型，生態經濟學成日會用到嘅一種電腦模擬做法。

文獻
Common, M. and Stagl, S. (2005). Ecological Economics: An Introduction. New York: Cambridge University Press.
Gowdy, J.; Erickson, J.D. (2005). "The approach of ecological economics". Cambridge Journal of Economics. 29 (2): 207-222.

攷

經濟學
生態學